Decizia vedetei de televiziune vine în urma publicării pe site-ul Times New Roman a unui articol intitulat „După jignirile de la «Românii au talent», Răduleasca recidivează penibil: «Andreea Esca e pitică!»“ . Mihaela Rădulescu a dat de înţeles că doreşte să-i acţioneze în instanţă pe cei de la TNR într-un comentariu la o postare de pe Facebook a lui Andrei Gheorghe, în care acesta o felicită pentru prestaţia din show-ul „Românii au talent“.

Mihaela Rădulescu: „Nu am jignit-o niciodată pe Andreea Esca“

„Dacă vă dă prin cap să intraţi pe site-ul ăla dubios, Times New Roman, aflaţi doar că n-am spus niciodată ceea ce ei, total ilegal, pun în ghilimele, ca şi cum m-ar cita. Nu am jignit-o niciodata pe Andreea Esca, nici măcar nu am bârfit-o, pentru că suntem prea bune prietene şi ne apreciem reciproc de prea mulţi ani. Deci, nu ştiu care-i treaba cu minciunile pe care le folosiţi pe post de marfă pentru cititorii voştri, dar e josnic. Şi de dat în judecată. Mai întâi, vă rog respectuos să scoateţi mizeria aia de ştire de pe site-ul vostru. Pe urmă, mai discutam“, a scris Mihaela Rădulescu.

Mihaela Rădulescu: „Pamfletul se poate face cu inteligenţă, cu umor de calitate, nu cu «centură» şi minciuni grosolane“

După ce internauţii, dar şi realizatorul de radio i-au atras atenţia că, totuşi, TNR este un site de satiră, vedeta şi-a menţinut decizia, precizând că a câştigat „ceva bani“ din procese cu astfel de glume şi că este un „business bun.“

„Andrei Gheorghe, limbajul ăla, jignirile alea odioase şi faptul că pun în ghilimele ceva ce nu numai că n-am zis, dar nici n-aş zice vreodată, nu mi se par funny (amuzante - n.red.). Poate nu mai înţeleg eu umorul imbecil, cu glume adunate de pe jos, e posibil... Pamfletul e o treabă care se poate face cu inteligenţă, cu umor de calitate, nu cu «centură» şi minciuni grosolane. Am câştigat ceva bani din procese cu astfel de «glume». Abia aştept să mai facă şi alţii, e un business bun“, a mai scris Rădulescu într-o serie de comentarii.

De asemenea, echipa TNR i-a răspuns Mihaelei Rădulescu în stilul caracteristic, publicând pe blog mai multe declaraţii atribuite vedetei Pro TV.

Mihaela Rădulescu a stârnit numeroase controverse şi a atras o sumedenie de critici după primul episod al show-ului „Românii au talent“, din al cărui juriu face parte. Printre altele, vedeta a fost pusă la zid pentru că a făcut un comentariu cu privire la greutatea unei dansatoare de 14 ani, sugerând că ar fi prea grasă, a sărutat un concurent şi s-a tăvălit prin făină.





Şi Mihai Trăistariu a dat în judecată TNR

O astfel de abordare faţă de stilul echipei TNR a adoptat şi cântăreţul Mihai Trăistariu, care, în 2014, a acţionat în instanţă site-ul şi a cerut daune morale de două miliarde de lei vechi, după publicarea unui text numit „Femeia fără barbă, Mihai Trăistariu, despre finala Eurovision: Sunt scârbită“.